**Odborný posudok**

 **k strategickému dokumentu**

 **„Územný plán obce Kochanovce“**

 podľa § 13 zákona č. 24/2006 Z.z. o posudzovaní vplyvov na životné prostredie

 a o zmene a doplnení niektorých zákonov v znení neskorších predpisov

**Vypracoval:**

**Mgr. Marián Buday**

**V Prešove, september 2018**

**Obsah**

A.I. Základné údaje o obstarávateľovi

A.II. Základné údaje o spracovateľovi správy o hodnotení

B.1. Úplnosť správy o hodnotení strategického dokumentu Územný plán obce Kochanovce

 (návrh)

B.1.1. Formálne nedostatky v správe o hodnotení

B.1.2. Záver k hodnoteniu úplnosti správy o hodnotení strategického dokumentu

B.II. Stanoviská podľa § 12 zákona NR SR č. 24/2006 Z.z. o posudzovaní vplyvov na

 životné prostredie a o zmene a doplnení niektorých zákonov

B.III. Úplnosť zistenia kladných a záporných vplyvov strategického dokumentu na životné

 prostredie vrátane ich vzájomného pôsobenia

B.III.1. Záver k úplnosti zistení kladných a záporných vplyvov strategického dokumentu na

 životné prostredie

B.IV. Použité metódy hodnotenia a úplnosť vstupných informácií

B.V. Varianty riešenia strategického dokumentu

B.VI. Návrh opatrení a podmienok na vylúčenie alebo zníženie nepriaznivých vplyvov

 strategického dokumentu

C.I. Návrh záverečného stanoviska (v prílohe)

D.I. Spracovateľ posudku

**Príloha:** Záverečné stanovisko z posúdenia strategického dokumentu „Územný plán obce Kochanovce“ (návrh)

**A.I. Základné údaje o obstarávateľovi**

**Označenie:** Obec Kochanovce

**Sídlo:** Obecný úrad Kochanovce, Kochanovce 207, 066 01 Humenné,

 Kontakt: 057/ 788 52 60, 0907 974 783,

e-mail: obeckochanovce@ocu.sk

**Meno a priezvisko, kontakt na oprávneného zástupcu obstarávateľa a osoby s odbornou spôsobilosťou na obstarávanie územnoplánovacích podkladov a územnoplánovacej dokumentácie, od ktorej možno dostať informácie o územnoplánovacej dokumentácii a miesto na konzultácie:**

**Katarína Lászloová, štatutárna zástupkyňa obce**

Obecný úrad Kochanovce, Kochanovce 207, 066 01 Humenné,

Kontakt: 057/ 788 52 60, 0907 974 783,

e-mail: obeckochanovce@ocu.sk

**Ing. Stanislav Imrich**, odborne spôsobilá osoba na obstarávanie ÚPP a ÚPD

082 36 Šindliar 138

Kontakty: 0917 566 851

**Meno, priezvisko a  kontakt na osobu(y), od ktorej možno dostať relevantné informácie o strategickom dokumente a miesto na konzultácie:**

**Ing.arch. Vladimír Ligus**, autorizovaný architekt, hlavný riešiteľ

Ateliér URBEKO s.r.o., Konštantínova 3, 080 01 Prešov

Kontakt: 051/7722071

 e-mail: urbeko.urbeko@gmail.com

Miesto na konzultácie: Ateliér URBEKO, Konštantínova 3, 080 01 Prešov

**A.II. Základné údaje o spracovateľovi správy o hodnotení**

Ateliér URBEKO s.r.o., Konštantínova 3, 080 O1 Prešov

Kontakt: 051/7722071

 e-mail: urbeko.urbeko@gmail.com

**B.I. Úplnosť správy o hodnotení strategického dokumentu Územný plán**

 **obce Kochanovce (v návrhu)**

Úplnosť správy o hodnotení rámcovo predurčuje príloha č.5 Obsah a štruktúra správy o hodnotení územnoplánovacej dokumentácie k zákonu č. 24/2006 Z.z. o hodnotení vplyvov na životné prostredie a o zmene a doplnení niektorých zákonov, ktorá taxatívne určuje obsah a štruktúru správy o hodnotení územnoplánovacej dokumentácie.

Spracovateľ posudku v tejto kapitole hodnotí predovšetkým skutočnosť, či správa o hodnotení obsahuje všetky informácie predpísané v prílohe zákona, nadväzujúce na obsah a štruktúru správy o hodnotení, prípadne spracovateľ identifikuje formálne a vecné nedostatky v správe o hodnotení.

 Okrem základných údajov o obstarávateľovi strategického dokumentu (kap. A.I) a základných údajov o územnoplánovacej dokumentácii (kap. A.II – názov, územie, dotknuté obce, dotknuté orgány, schvaľujúci orgán) spracovateľ správy o hodnotení v kapitole B Údaje o priamych vplyvoch úzenoplánovacej dokumentácie na životné prostredie vrátane zdravia podáva predpísané informácie o vstupoch a výstupoch.

**Údaje o vstupoch** v podkapitole **B.I.** sa týkajú **pôdy**( návrh územného plánu vyhodnotenie perspektívneho záberu PPF podáva formou samostatných príloh, nenavrhuje sa záber lesného pôdneho fondu), **vody** (súčasné zdroje pitnej vody, nakladanie s odpadovými, resp. zrážkovými vodami), **surovín** (absencia evidovaných ložísk v riešenom území), **energetických zdrojov** (súčasný stav v zásobovaní elektrickou energiou a plynom; absencia centrálneho systému zásobovania teplom), **nárokov na dopravu a inú infraštruktúru** (súčasný stav dopravných možností, základný komunikačný systém obce).

**Údaje o výstupoch** v podkapitole **B.II.** sa dotýkajú **ovzdušia** (konštatuje sa súčasný stav), **vody** (súčasný stav), **odpadov (**súčasný stav v nakladaní s odpadmi, problémy), **hluku a vibrácií** (súčasné zdroje hluku, resp. bez vibrácií), **žiarenia a iných fyzikálnych polí** (radónové riziko v sídle strednej intenzity, mimo sídla v krajine stredné až nízke, bez iných fyzikálnych polí), **významných terénnych úprav** ( výhľadovo v súvislosti s výstavbou plánovaného prepojovacieho vysokotlakového plynovodu Poľsko - Slovensko).

Obsahový celok **C. Komplexná charakteristika a hodnotenie vplyvov na životné prostredie vrátane zdravia** vymedzuje hranice dotknutého územia (katastrálne územie obce Kochanovce), komplexne charakterizuje súčasný stav životného prostredia v riešenom území (C.II.), hodnotí predpokladané vplyvy územnoplánovacej dokumentácie na životné prostredie vrátane zdravia a hodnotí ich významnosť (C.III.).

V kapitole **C.II.Charakteristika súčasného stavu životného prostredia dotknutého územia** v jednotlivých kapitolách charakterizuje v krátkosti, ale výstižne **horninové prostredie** (geologické pomery, inžiniersko-geologické vlastnosti riešeného územia, stav znečistenia horninového prostredia; geodynamické javy – zosuvy, seizmicitu územia, eróziu; geomorfologické pomery), **klimatické pomery** (klimatické začlenenie, klimatické charakteristiky), **ovzdušie** (aktuálny stav, priemerné ročné koncentrácie a depozície niektorých polutantov a ich zdroje), **vodné pomery** (povrchové vody, podzemné vody, vodohospodársky významné toky), **pôdne pomery (**pôdne typy a druhy, bonita, náchylnosť na chemickú a mechanickú degradáciu)**, flóru, faunu, biotopy, migračné koridory** (fytogeografické a zoogeografické začlenenie územia; flóra – lesy, nelesná drevinová vegetácia, lúčne spoločenstvá; fauna – chránené druhy; biotopy európskeho a národného významu; významné migračné koridory živočíchov), **krajinu** (súčasná krajinná štruktúra, scenéria, ekologická stabilita), **územne chránené časti prírody** (chránené územia sústavy NATURA 2000, chránené územia podľa osobitných predpisov, územný systém ekologickej stability), **obyvateľstvo** (demografické údaje a aktivity; infraštuktúra – dopravná, zásobovanie pitnou vodou, nakladanie so splaškovýmia zrážkovými vodami, zásobovanie elektrickou energiou a plynom; nakladanie s odpadmi), **kultúrne a historické pamiatky, archeologické náleziská** (reálie v riešenom území), **paleontologické náleziská a významné geologické lokality** (v území nie sú evidované), **iné zdroje znečistenia** (hlukové pomery, vibrácie, žiarenie)**.**V závere kapitoly **C.II.** sú **zhodnotenésúčasné environmentálne problémy**.

V kapitole **C.III. sú hodnotené predpokladané vplyvy územnoplánovacej dokumentácie na životné prostredie vrátane zdravia** a odhaduje sa ich významnosť v témetických skupinách: **Vplyvy na obyvateľstvo** (predpoklad vplyvov v pozitívnej rovine na pohodu života a zdravie obyvateľov); **horninové prostredie** (s výnimkou stavebných základových prác v hornej vrstve hornín vylúčené vplyvy); **klimatické pomery** (predpoklad miernych pozitívnych zmien na mikroklímu vplyvom malých vodných nádrží); **ovzdušie** (predpoklad krátkodobého lokálneho zhoršovania v súvislosti so stavebnými prácami); **vodné pomery** (podstatné vplyvy – návrh protipovodňových a vodozádržných opatrení, odvádzanie zrážkových vôd); **na pôdu** (zásadnejšie vplyvy na lokalitách mimo zastavaného územia obce – plošnými zábermi pôdy); **faunu, flóru a biotopy** (predpokladané vplyvy na faunu, flóru, konštatujú sa očakávané čiastočné zmeny v biotopoch chránených druhov a v biotopoch ako takých); **vplyvy na krajinu** (v dôsledku výstavby rodinných domov na nových navrhovaných plochách a nadzemných línií rozvodov elektrickej energie); **vplyvy na chránené územia a územný systém ekologickej stability** (ÚEV Stredný tok Laborca, navrhovaného ÚEV Hubková, na reálne prvky ÚSES); **na kutúrne, historické pamiatky a archeologické náleziská** (pamiatky ani archeologické náleziská nie sú návrhom územného plánu dotknuté); **iné vplyvy** (nie sú identifikované).

V závere kapitoly **C.III.** sú posúdené **očakávané vplyvy z hľadiska ich významnosti**, sú porovnávané s platnou legislatívou a je **zhodnotené splnenie požiadaviek zo stanovísk k oznámeniu o strategickom dokumente**.

 Kapitola **C.IV. Navrhované opatrenia na prevenciu, elimináciu, minimalizáciu a kompenzáciu vplyvov na životné prostredie a zdravie** konštatuje, že v návrhu úzeného plánuopatrenia zamerané na elimináciu, minimalizáciu a kompenzáciu vplyvov činností a stavieb podľa návrhu územného plánu obce Kochanovce sú súčasťou záväzných regulatívov územného plánu, vrátane vymedzenia verejnoprospešných stavieb.

V kapitole **C.V. Porovnanie variantov** je porovnávaný jednovariantný návrh územného plánu s „nulovým variantom“.

V kapitole **C.VI.** správa o hodnotení v krátkosti predstavuje **metódy použité v procese hodnotenia vplyvov a spôsob a zdroje získavania údajov**, v kapitole **C.VII. Nedostatky a neurčitosti v poznatkoch, ktoré sa vyskytli pri vypracovávaní správy o hodnotení.**

Záverečné kapitoly **(VIII. – X.)** obsahujú **všeobecné záverečné zhrnutie, zoznam riešiteľov správy o hodnotení** a predstavuje **podklady na vypracovanie správy o hodnotení**.

**B.I.1. Formálne nedostatky v správe o hodnotení:**

● V správe o hodnotení v kapitole C.II.8. medzi chránenými územiami sústavy NATURA 2000 je formálne nesprávne uvedené „navrhované územie európskeho významu SKUEV0895 Stredný tok Laborca“. Vo Vestníku Ministerstva životného prostredia SR, čiastka 6, roč. XXV z roku 2017 (Opatrenia MŽP SR zo 7.decembra 2017 č. 1/2017, ktorým sa mení a dopĺňa výnos MŽP SR zo 14.júla 2004 č. 3/2004-5.1, ktorým sa vydáva národný zoznam území európskeho významu) na str.60 pod por.číslom 110 je národný zoznam území európskeho významu doplnený o SKUEV0895 Stredný tok Laborca s druhým stupňom ochrany o výmere 227,24 ha v katastrálnych územiach Brekov, Brestov nad Laborcom, Čabiny, Hankovce, Hrabovec nad Laborcom, Humenné, **Kochanovce nad Laborcom**, Koškovce, Ľubiša, Radvaň nad Laborcom, Sukov, Udavské, Veľopolie a Zbudské Dlhé.

Do katastrálneho územia Kochanovce nad Laborcom ÚEV zasahuje parcelou 21243/1.

Cit.: Územie je navrhované z dôvodu ochrany biotopu európskeho významu Lužné vŕbovo-topoľové a jelšové lesy (91E0⃰) a druhov európskeho významu bobor vodný, vydra riečna, mrena stredomorská, pĺž severný, hrúz bieloplutvý, hrúz Kesslerov, hrúz fúzatý, lopatka dúhová a pĺž vrchovský.

 Naviac rozhodnutím Európskej komisie z roku 2017 je lokalita oficiálne vedená medzi územiami sústavy NATURA 2000, t.z., že stráca prívlastok „navrhované územie“a považuje sa za územie európskeho významu.

● Podobne je vo Vestníku Ministerstva životného prostredia, čiastka 3, ročník XII z roku 2004, teda vo Výnose MŽP SRč. 3/2004-5.1 zo 14.júla 2004, ktorým sa vydáva národný zoznam území európskeho významu, uvedené na str. 177 ÚEV Hubková v okrese Humenné (kód SKUEV0205, v kat.územiach Brestov, Gruzovce, Humenné, **Kochanovce nad Laborcom**, Ľubiša, Nižné Ladičkovce, Ohradzany, Slovenská Volová, Sopkovce, Udavské, Veľopolie, s druhým stupňom ochrany).

V kat.území obce Kochanovce nad Laborcom súčasťou ÚEV sú parcely 269, 271/2, 294/1, 294/4, 327/1, 364/1, 364/2, 364/3, 364/4, 364/5, 364/6, 364/6, 370/1, 370/2, 378, 397/1, 397/2, 413, 414/1.

**B.I.2. Záver k hodnoteniu úplnosti správy o hodnotení strategického dokumentu:**

**Správa o hodnotení vplyvu strategického dokumentu – „Návrhu Územného plánu obce Kochanovce“ na životné prostredie, vypracovaná podľa § 9 zákona NR SR č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov obsahuje všetky náležitosti a štrukturálne je zoradená tak, ako ich predpisuje príloha č. 5 k zákonu: „Obsah a štruktúra správy o hodnotení územnoplánovacej dokumentácie“.**

 **Podané informácie a hodnotenia sú vzhľadom na obsah, ciele a priestorový rozsah realizácie v návrhu územného plánu (napriek niektorým formálnym nedostatkom uvedeným v podkap. B.1.1.) vyčerpávajúce a dostatočné a spĺńajú o.i. informačné nároky na schválenie strategického dokumentu.**

**B.II. Stanoviská podľa § 12 zákona NR SR č. 24/2006 Z.z. o posudzovaní**

 **vplyvov na životné prostredie a o zmene a doplnení niektorých**

 **zákonov**

Podľa § 12 zákona NR SR č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov dotknuté orgány a iné subjekty doručili stanoviská k správe o hodnotení príslušnému orgánu (Okresný úrad Humenné, odbor starostlivosti o životné prostredie, Kukorelliho 1, 066 01 Humenné). Stanoviská doručilo 5 subjektov, z nich 4stanoviská sú bez pripomienok, 1 stanovisko s pripomienkami. Z dotknutých obcí posudzovateľ stanoviská neobdržal.

Poznámka: V prehľade stanovísk (nižšie) ich pôvodný text môže byť zhutnený a skrátený, bez straty závažnosti kľúčových výrokov stanoviska.

Legenda: S-01 (až S-xx) = stanovisko s číselným poradím.

Poznámka: Poradie stanovísk je dané dátumom ich vyhotovenia.Pod pojmom „vyhodnotenie stanoviska“ je prezentované vyhodnotenie zo strany spracovateľa odborného posudku.

**S-01 Okresný úradHumenné, odbor starostlivosti o životné prostredie, Kukorelliho 1, 066**

 **01 Humenné,**

 **č. OU-HE-OSZP-2018/8887-002-VA z 30.júla 2018.**

Vec: Správa o hodnotení strategického dokumentu „Územný plán obce Kochanovce“ .... stanovisko.

Výber z textu: (cit.:)Časť územia pri vodnom toku Laborec je ohrozovaná povodňami a pre územie obce bola spracovaná mapa povodňového ohrozenia a mapa povodňového rizika.

Obec zabezpečuje vyznačenie všetkých záplavových čiar zobrazených na mapách povodňového ohrozenia do územného plánu, preto požadujeme doplniť do územného plánu obce všetky záplavové čiary.

**Vyhodnotenie stanoviska: Zobrať na vedomie.**

**Vo výkresovej dokumentácii je vyznačené záplavové územie pozdĺž hlavnej hydrologickej osi (Laborec) v nadväznosti na morfológiu a výškovú zonáciu terénu. V nadväznosti na záplavové územie je vedená krivka ochrannej protipovodňovej hrádze (ako verejnoprospešná stavba).**

**V textovej časti návrhu územného plánu v bloku III. Návrh záväznej časti, časť. 3 Zásady a regulatívy umiestnenia verejného dopravného a technického vybavenia územia, pod písm. H (Povrchové vody) sa uvádza (cit.): V záplavovom území rieky Laborec, vyznačenom v grafickej časti územného plánu, je do doby výstavby ochranných opatrení možná výstavba účelových objektov len za podmienky, že súčasťou projektu a realizácie jednotlivých stavieb bude ich ochrana pred prívalovými vodami.**

**Z textu stanoviska nie je jasné, či absentujú v územnoplánovacej dokumentácii niektoré záplavové čiary, ak je postavená v stanovisku k správe o hodnotení požiadavka doplnenia „všetkých záplavových čiar“.**

**S-02 Okresný úrad Humenné, odbor krízového radenia, Kukorelliho 1, 066 01 Humenné,**

 **č. OU-HE-OKR-2018/002314-018 zo 6.augusta 2018.**

Vec: Územný plán obce Kochanovce – predloženie správy o hodnotení strategického dokumentu – stanovisko.

Výber z textu: (cit.:)Okresný úrad Humenné, odbor krízového riadenia neuplatňuje osobitné požiadavky k predloženému územnému plánu obce.

**Vyhodnotenie stanoviska: Bez pripomienok, zobrať na vedomie.**

**S-03 Krajský pamiatkový úrad Prešov,**

 **č. KRUPO-2018/13232-7/64809/Onf zo 14.augusta 2018.**

Vec: Záväzné stanovisko.

 Výber z textu: (cit.:) Krajský pamiatkový úrad Prešov podľa § 30 ods.4 Pamiatkového zákona po preskúmaní správy o hodnotení strategického dokumentu a návrhu strategického dokumentu „Územný plán obce Kochanovce, okres Humenné“ ..... z hľadiska ochrany pamiatkového fondu, archeologických nálezov a archeologických nálezísk súhlasí s predloženou správou o hodnotení a navrhovaným stretegickým dokumentom „Územný plán obce Kochanovce, okres Humenné“ bez pripomienok, keďže tieto zohľadňujú ochranu pamiatkového fondu.

**Vyhodnotenie stanoviska: Bez pripomienok, zobrať na vedomie.**

**S-04 Štátna ochrana prírody, Správa Chránenej krajinnej oblasti Východné Karpaty,**

 **Duchnovičova 535, 068 01 Medzilaborce,**

 **č. CHKO VK 226-005/18 zo 14.augusta 2018.**

 Vec: Stanovisko k Správe o hodnotení „Územný plán obce Kochanovce“.

 Výber z textu: (cit.:)

Hodnotenie správy o hodnotení z hľadiska ochrany prírody:Po posúdení a prehodnotení predložených podkladov ŠOP SR, Správa CHKO Východné Karpaty konštatuje, že predložená Správa o hodnotení strategického dokumentu „Územný plán obce Kochanovce“ je koncepčne spracovaná v rozsahu prílohy č.5 k zákonu č. 24/2006 .... v jednotlivých kapitolách. Kapitoly týkajúce sa záujmov ochrany prírody a krajiy sú v rámci hodnotenej správy o hodnotení spracované dostatočne.

Hodnotenie plnenia špecifických požiadaviek rozsahu hodnotenia: Špecifické požiadavky k správe o hodnotení boli splnené v dostatočnej miere.

Návrh riešenia a odôvodnenie: Po posúdení a prehodnotení predložených podkladov ŠOP SR, Správa CHKO Východné Karpaty konštatuje, že predložená Správa o hodnotení strategického dokumentu „Územný plán obce Kochanovce“ je spracovaná v súlade s ochranou prírody a krajiny a nemá namietky k jednotlivým kapitolám.

**Vyhodnotenie stanoviska: Bez pripomienok, zobrať na vedomie.**

**S-05 Prešovský samosprávny kraj, Úrad Prešovského samosprávneho kraja, odbor**

 **regionálneho rozvoja, Námestie mieru 2, 080 01 Prešov,**

 **č. 05859/2018/DUPaZP-1 z 21.augusta 2018.**

Vec: Správa o hodnotení strategického dokumentu „Územný plán obce Kochanovce, okres Humenné“ – stanovisko.

 Výber z textu: (cit.:) Prešovský samosprávny kraj, odbor regionálneho rozvoja v zmysle § 12 ods.1 zák. č. 24/2006 Z.z. .... ako dotknutý orgán berie na vedomie správu o hodnotení strategického dokumentu a pri dodržaní navrhovaných opatrení na prevenciu, elimináciu, minimalizáciu a kompenzáciu vplyvov na životné prostredie nemá k nej pripomienky.

**Vyhodnotenie stanoviska: Bez pripomienok, zobrať na vedomie.**

**B.III. Úplnosť zistenia kladných a záporných vplyvov strategického**

 **dokumentu na životné prostredie vrátane ich vzájomného pôsobenia**

Vplyvy akejkoľvek územnoplánovacej dokumentácie sa predpokladajú vo viacerých oblastiach; na obyvateľstvo a jeho zdravie, horninové prostredie a s ním súvisiace geologické procesy a pomery, na klimatické pomery, ovzdušie, vodné pomery, pôdu, flóru, faunu a ich biotopy, na krajinu a v rámci nej na chránené časti prírody a územný systém ekologickej stability, na kultúrne a historické pamiatky (vrátane archeologických nálezísk), na paleontologické náleziská a významné geologické lokality, prípadne iné vplyvy (ak sú identifikované).

Úplnosťou zistenia vplyvov strategického dokumentu (kladných alebo záporných, prípadne indiferentných) sa deklaruje, či v správe o hodnotení neboli opomenuté niektoré skutočnosti, závažne ovplyvňujúce životné prostredie.

Predložený strategický dokument – Územný plán obce Kochanovce (návrh) sa **v oblasti vplyvu naobyvateľstvo a jeho zdravie** (v roku 2014 počet obyvateľov dosiahol číslo 828, v roku 2020 je predpoklad nárastu na 890, výhľadový počet v roku 2040 je 1100) sústreďuje predovšetkým na plochy bývania, občiansku vybavenosť, dobudovanie technického vybavenia územia, využitie prírodného potenciálu na rozvoj rekreácie, športu, podnikateľskej činnosti a vytvárania pracovných príležitostí a na ochranu zložiek životného prostredia v priamej nadväznosti na život a pohodu života obyvateľstva.

 Územný plán obce neobsahuje návrhy, ktoré by vytvárali riziká ohrozenia zdravotného stavu obyvateľov a návštevníkov obce, naopak, opatrenia v rámci ÚPN-O vytvárajú predpoklady pre jeho zlepšenie, ktorými sa skvalitnia ekonomické, sociálne, bezpečnostné a zdravotné podmmienky pre dotknuté obyvateľstvo.

 Prechodné krátkodobé zhoršenie životného prostredia sa očakáva počas výstavby niektorých konkrétnych stavieb.

Podstatné **vplyvy na horninové prostredie** sa vylučujú, ovplyvnená bude v podstate len povrchová vrstva kvartérnych i recentných sedimentov pri niektorých stavbách a zásahoch do krajiny. Stavby návrh územného plánu nesituuje do plôch s reálnou existenciou, resp. potenciálnou možnosťou geodynamických javov.

**Vplyvy na klimatické pomery.** Očakáva sa v pozitívnom smere ovplyvnenie mikroklímy sekundárne vodozádržnými opatreniami (ochladzovanie a zvyšovanie vhkosti vzduchu).

Zásadné negatívne **vplyvy** realizácie **na ovzdušie** sa nepredpokladajú, územný plán obce neobsahuje návrh prevádzok alebo činností, ktoré by vyvolali zmeny v kvalite ovzdušia. Prechodné krátkodobé zhoršenie životného prostredia sa očakáva počas výstavby niektorých konkrétnych stavieb.

V súvislosti s ÚPN-O sa predpokladajú zásadnejšie pozitívne**vplyvy na vodné pomery** v dôsledku viacerých navrhovaných aktivít: vodozádržné opatrenia výstavbou viacúčelových malých vodných plôch, protipovodňových prehrádzok a protipovodňových hrádzí; zriaďovaním zasakovacích prvkov pri spevnených plochách; oddelenie odvádzania zražkových vôd o odvádzania odpadových vôd.

**Vplyvy na pôdu.** V rámci zastavaného územia obce navrhované aktivity nebudú mať zásadný vplyv na pôdu (antropogénne, resp. spustnuté pôdy). Zásadnejšie vplyvy zaznamenajú plány a zámery v lokalitách rozšírenia zastavaného územia, predovšetkým z hľadiska plošných záberov poľnohospodárskej pôdy a zmeny bonity pôdy (nové lokality pre zástavby rodinnými domami, nový športovo-rekreačný areál sústredený do okolia rieky Laborec na východnom okraji obce v nadväznosti na súčasný futbalový areál a na severnom okraji obce medzi železnicou a riekou Laborec).

 Nepredpokladá sa v súvislosti s návrhmi územného plánu kontaminácia pôd, ohrozenie čistoty alebo kvality.

**Vplyvy na faunu, flóru a ich biotopy.** V návrhu územného plánu obce Kochanovce sú prezentované aktivity s predpokladom negatívneho, indiferentného ale aj pozitívneho vplyvu na významné druhy rastlín, živočíchov a ich biotopy, ale aj na biotopy vyčlenené ako významné z európskeho i národného aspektu.

 Správa o hodnotení podrobne podáva zoznam plánovaných aktivít, u ktorých je predpoklad vplyvu na druhy a biotopy v zastavanom území obce, i v rozsahu súčasnej voľnej krajiny. Osobitne sa venuje predpokladaným vplyvom aktivít, prezentovaných v návrhu ÚPN na flóru, osobitne na faunu a osobitne na biotopy.

Správa o hodnotení poznamenáva, že aktivity návrhu územného plánu v zastavanom území obce nemajú vplyv na chránenú flóru. Podrobná štruktúra vegetácie je známa z chránených území v katastri, do týchto lokalít však zámery návrhu územného plánu nie sú umiestňované.

 V územnom pláne plánované aktivity v zastavanom území alebo v jeho prelukách a okrajových, doteraz nezastavaných častiach a aj preto, že takmer všetky druhy alebo skupiny zo systému vyšších živočíchov (ktoré teoreticky budú ovplyvnené) sú priestorovo pohyblivé a v podstate budú len vytlačené zo zasiahnutého územia do neovplyvneného okolia, neočakávajú sa v intraviláne obce a v jej okrajových častiach významnejšie vplyvy na faunu (poznámka spracovateľa posudku).

Mimo zastavaného územia v súvislosti so zámermi návrhu územného plánu správa o hodnotení predpokladá vo vzťahu k faune, predovšetkým k chránenej faune nasledujúcemožné negatíva:

◦ Pri výstavbe objektov ale aj ich prevádzkovaní v blízkosti sprievodnej vegetácie Laborca možné vyrušovanie avifauny predovšetkým v hniezdnom období, ale aj vydry riečnej a bobra vodného;

◦ podobne stavebné aktivity, predovšetkým pri využívaní motorovej techniky v súvislosti s výstavbou viacúčelových malých vodných nádrží v lokalite Nad Ovše, prehrádzok na toku v doline Za vinicou a so zriaďovaním cyklotrás, najmä v lesnom a lesno-lúčnom prostredí v ÚEV Hubková, resp. v prostredí ÚEV Stredný tok Laborca (ďalšie navrhované cyklotrasy v iných priestoroch krajiny riešeného územia nebudú znamenať pre chránené faunu podstatný negatívny vplyv);

◦ počas realizácie zámerov územného plánu v niektorých lokalitách lesného charakteru (vrátane sprievodnej vegetácie tokov) vzdialenostne blízkych k vodným ekosystémom môže v období marec – apríl v čase reprodukcie obojživelníkov dochádzať k obsadzovaniu vodou zaplavených základových jám – charakteru pascí bez možnosti opustenia, najmä chránenými druhmi ropúch a skokanov, prípadne mlokov;

◦ pre limnické (výlučne vodné) druhy živočíchov môžu podstatne do ich cyklov zasiahnuť výstavba a existencia objektov, súvisiacich s vodozádržnými opatreniami, ak ich povaha bude pôsobiť ako neprekonateľná bariéra na toku.

 Účinky a dôsledky uvedených zámerov môžu byť eliminované, resp. zmiernené na tolerantnú úroveň, ak budú dodržané vylučujúce alebo zmierňujúce opatrenia (o.i. uvádzané v kap. B.VI. Návrh patrení a podmienok na vylúčenie alebo zníženie nepriaznivých vplyvov strategického dokumentu, resp. v kap. VI.3 prílohy k tomuto posudku: „Návrh - Záverečné stanovisko z posúdeniastrategického dokumentu Územný plán obce Kochanovce“.

 **Vplyvy na biotopy európskeho a národného významu.** Lesný biotop európskeho významu Ls5.1, 9130 Bukové a jedľovo-bukové kvetnaté lesy je reprezentovaný v katastri Kochanoviec lesným komplexom s enklávami lúk v SZ časti v lesoch Zadného vrchu v ÚEV Hubková. Do biotopu zasahujú návrhy zriadenia cyklotrasy, s ňou spojená výstavba spevnenej účelovej komunikácie v úseku od Urbanovej po obec a návrhy dvoch malých vodných nádrží v okrajovej časti biotopu nad obcou.

 Prioritný biotop európskeho významu Ls1.1, 91E0⃰ Vŕbovo-topoľové nížinné lužné lesy reprezentuje v riešenom území predovšetkým sprievodná vegetácia po oboch stranách Laborca a jeho prítoku Udavy.

 Vo vzťahu k uvedenému biotopu (v ÚEV Stredný tok Laborca) z návrhu územného plánu sa identifikujú nasledujúce zámery:

◦ Vybudovanie športového areálu – Bike park;

◦ rekreačný rybník;

◦ oddychová zóna pri Laborci;

◦ združený rekreačný chodník pre peších a pre cyklotrasu.

 Uvedené prvé tri zámery priamo negatívne neovplyvnia biotop. Zásadne negatívne ho môže ovplyvniť výstavba združeného rekreačného chodníka - ak by chodník len kopíroval okraj lužných porastov, biotop priamo negatívne ovplyvnený nebude; ak vchádza do porastov sprievodnej vegetáce Laborca, výstavba i existencia chodníka zasiahne do integrity biotopu, resp. ÚEV.

 V riešenom území južne od sídla, resp. hospodárskeho dvora bývalého JRD je evidovaný biotop národného významu Lk7 Psiarkové aluviálne lúky. V súčasnosti je biotop silno degradovaný, zvyšky pretrvávajú v roztrúsenej podobe z dôvodu absencie pravidelného obhospodarovania – dominanciu na úkor biotopu získava vyššie popísaný biotop vŕbovo-topoľového nížinného lužného lesa.

Výrazné **vplyvy na krajinu** bude mať situovanie a výstavba navrhovaných nových plôch, návrhom územného plánu určených pre výstavbu rodinných domov a bytov východne od Laborca v súčasnej poľnohospodárskej krajine medzi Vasiľovkou a lúčnym komplexom západne od Švabane. Pohľadovo vzniknú nové urbánne plochy a zmení sa krajinný obraz, pričom prírodné dominanty pohľadovo nebudú potlačené (vzhľadom k potrebe rozvoja sídla a jeho obyvateľov sa nejedná o výslovne negatívny zásah do krajiny, konštatuje sa len podstatná zmena krajinného obrazu).

**Vplyvy na chránené územia.** Správa o hodnotení konštatuje, že v katastrálnom území Kochanoviec nie je zriadené chránené územie národnej siete. Z európskej siete chránených území NATURA 2000 do riešeného územia zasahujú Územie európskeho významu Hubková a Územie európskeho významu Stredný tok Laborca.

 Predpokladané vplyvy na tieto chránené územia sú uvedené vyššie v tejto kapitole v ods.: Vplyvy na faunu, flóru a ich biotopy; Vplyvy na biotopy európskeho a národného významu.

**Vplyvy na územný systém ekologickej stability.** Pre najdôležitešie prvky ÚSES v riešenom území - regionálne biocentrum Hubková, regionálne biocentrum Sútok Laborca a Cirochy, regionálny biokoridor Stredný tok Laborca – platí tá istá charakteristika vplyvov, ako vyššie pre ÚEV Hubková, rap. ÚEV Stredný tok Laborca. Ostatné prvky ÚSES nižšej hierarchickej úrovne ostávajú zámermi návrhu územného plánu takmer nedotknuté s výnimkou miestneho biokoridoru (MBk) kanálu Vasiľovka po vtok do Laborca zanikne v dôsledku nových plôch výstavby rodinných domov (súčasný biokoridor je sekundárny a v krajine najmenej významný).

V riešení ÚPN-O obce je rešpektovaná **ochrana kultúrnych pamiatok a** potenciálnych **archeologických nálezísk**. Paleontologické lokality a významné geologické lokality sa v riešenom území nevyskytujú.

**Z hľadiska komplexného posúdenia očakávaných vplyvov** sa predpokladá, že zámery a ich realizácia budú mať určitý vplyv na životné prostredie (v závislosti od povahy zámerov a stavieb a ich umiestnenia v krajine). Takmer nijaký z vyššie uvedených a hodnotených vplyvov nemožno v tomto štádiu vyhodnotiť ako vplyv významnej intenzity.

Návrh územného plánu navrhuje aj realizáciu zámerov, ktoré samostatne v štádiu zisťovacieho konania alebo povinného hodnotenia podliehajú posúdeniu podľa zákona EIA. Až na základe výsledkov posudzovania môžu byť identifikované možné negatívne vplyvy (alebo pozitívne) a navrhnuté konkrétne opatrenia na zmiernenie negatívnych vplyvov na prírodu a životné prostredie vôbec.

**B.III.1. Záver k úplnosti zistení kladných a záporných vplyvov strategického dokumentu na**

 **životné prostredie:**

**Na základe podrobného preštudovania Správy o hodnotení strategického dokumentu „Územný plán obce Kochanovce“ sa konštatuje, že zistenia predpokladaných kladných a záporných vplyvov strategického dokumentu na životné prostredie (vrátane prírodného prostredia) a odhad ich významnosti sú dostatočné a prezentujú jeho kvalitu i potenciálne možnosti vo vzťahu k možným a predpokladaným (pozitívnym i negatívnym) vplyvom v jednotlivých oblastiach širokého záberu životného prostredia v podmienkach katastrálneho územia obce Kochanovce.**

**B.IV. Použité metódy hodnotenia a úplnosť vstupných informácií**

Posudzovaný návrh územného plánu obce Kochanovce rieši využitie dotknutého územia v rozsahu katastrálneho územia, t.z. plôch v zastavanom území obce a mimo zastavaného územia.

 Zvolená bola porovnávacia metóda hodnotenia výhodnosti deklarovaného variantu v návrhu územného plánu a „nulového“ variantu podľa schémy „výhodnejší“ – „indiferentný“ – „nevýhodný“ v sledovaných tématických oblastiach vplyvov na obyvateľstvo, horninové prostredie, klimatické pomery, ovzdušie, vodné pomery, pôdu, na faunu, flóru a biotopy, na krajinu, na chránené územia, na územný systém ekologickej stability (ÚSES), na pamiatky a archeologické náleziská a na paleontologické náleziská a významné geologické lokality.

 Vstupné informácie v správe o hodnotení sú vyčerpávajúce a prakticky úplné.

**Porovnanie nulového variantu a návrhu ÚPN obce Bajerovce:**

Vplyvy na obyvateľstvo – výhodnejší je návrh ÚPN

Vplyvy na horninové prostredie – výsledok je indiferentný

Vplyvy na klimatické pomery – mierne výhodnejší je návrh ÚPN

Vplyvy na ovzdušie – výhodnejší je návrh ÚPN

Vplyvy na vodné pomery – výhodnejší je návrh ÚPN

Vplyvy na pôdu – výhodnejší je nulový variant

Vplyvy na faunu, flóru a ich biotopy – výhodnejší je nulový variant

Vplyvy na krajinu – výsledok je sporný (lokálne pozitívne i negatívne hodnotenia, celkovo sa preto nehodnotí))

Vplyvy na chránené územia NATURA 2000 – výhodnejší je nulový variant

Vplyvy na ÚSES – výhodnejší je nulový variant

Vplyvy na pamiatky - výhodnejší je návrh ÚPN

Vplyvy na paleontologické náleziská a významné geologické lokality – nehodnotí sa, kategórie absentujú

Poznámka: Indiferentný výsledok znamená, že zásahy do životného, resp. prírodného prostredia v dôsledku aplikácie hodnotenej územnoplánovacej dokumentácie sú nepodstatné a skôr sa prikláňajú v prospech variantu ÚPN, pretože nevykazujú jednoznačne negatívne alebo výrazne pozitívne dôsledky.

 **Podľa tejto metódy hodnotenia v bodovom porovnaní variantu deklarovaného v návrhu územného plánu s „nulovým“ variantom návrh (variant) ÚPN dosiahol 5 bodov, „nulový“ variant 3 body a indiferentnému výsledku bol priradený 1 bod, dve tématické oblasti neboli hodnotené (vplyvy na krajinu, resp. vplyvy na paleontologické lokality a významné geologické lokality). V prospech deklarovaného variantu vrátane indiferentného bodovania je teda 6 bodov versus 3 body.**

**B.V. Varianty riešenia strategického dokumentu**

 V dokumente „rozsah hodnotenia“, ktorý vydal Okresný úrad, odbor starostlivosti o životné prostredie v Humennom 4.júla 2018 sa pre ďalšie hodnotenie vplyvu návrhu strategického dokumentu „Územný plán obce Kochanovce“ neurčujú varianty.

Návrh územného plánu obce Kochanovce je riešený nevariantne, t.z., že je zvolený len jeden deklarovaný variant, pričom je prirodzene porovnávaný s tzv. nulovým variantom, ten predstavuje súčasný stav v záujmovom území.

 Od variantneho riešenia sa zrejme upustilo vzhľadom k viacerým vlastnostiam územia katastra Kochanoviec (historický vývoj, morfológia, reliéf, limity a teda priestorové a ďalšie možnosti obce).

 Porovnávaním deklarovaného variantu v návrhu územného plánu s „nulovým“ variantom je možné konštatovať, že deklarovaný variant je pre obyvateľstvo a rozvoj obce z hľadiska ponímania širšieho diapazónu životného prostredia jednoznačne výhodnejší a progresívnejší, pretože prináša riešenie  existujúcich potrieb a problémov (výstavba objektov na bývanie, občianska vybavenosť, dobudovanie technického vybavenia a infraštruktúry - dopravnej, zásobovania pitnou vodou, nakladania s odpadovými a zrážkovými vodami, zásobovania elektrickou energiou a plynom, nakladania s odpadmi, využitie potenciálu na rekreáciu, šport, protipovodňové, resp. vodozádržné opatrenia a i.). Vytvára tiež predpoklady na zlepšenie ekonomického postavenia obce a sociálno-ekonomického postavenia a zdravia jej obyvateľov.

Vychádzajúc zo súčasnej štruktúry krajiny katastrálneho územia Kochanoviec, jeho morfológie, reliéfu, biodiverzity a chránených častí prírody a zároveň situovania sídla v krajine a rešpektovania potrieb obyvateľstva v záujme jeho zdravia a kvality života, je možné pomerne úspešne realizovať navrhnuté aktivity územného plánu tak, aby ich vplyv bol v konečnom dôsledku úmerne možnostiam a limitom vyhodnotený ako pozitívny na všetky prvky a zložky životného prostredia.

Pri rešpektovaní podmienok vyplývajúcich zo všeobecne záväzných právnych predpisov chrániacich životné prostredie (a v rámci neho prírodné prostredie) s využitím ekologických postupov využívania územia je možnékonkretizovať navrhované riešenia ÚPN-O v takej kvalite a spôsobom, že nebudú mať významný negatívny vplyv na dotknuté prírodné prostredie katastrálneho územia obce Kochanoviec.

 Aj z toho hľadiska sa deklarovaný „monovariant“ môže prezentovať ako výhodnejší oproti „nulovému“ variantu.

**Záver: Zo správy o hodnotení, ale predovšetkým z návrhu strategického dokumentu vyplýva, že variant deklarovaný v návrhu územného plánu je výhodnejší a progresívnejší, ako variant „nulový“.**

**B.VI. Návrh opatrení a podmienok na vylúčenie alebo zníženie nepriaznivých vplyvov strategického dokumentu**

 V kapitole C.IV. „Navrhované opatrenia na prevenciu, elimináciu, minimalizáciu a kompenzáciu vplyvov na životné prostredie a zdravie“ správa o hodnotení konštatuje, že opatrenia zamerané na elimináciu, minimalizáciu a kompenzáciu vplyvov činností a stavieb podľa návrhu územného plánu obce Kochanoviec sú súčasťou záväzných regulatívov územného plánu, vrátane vymedzenia verejnoprospešných stavieb.

 Z pohľadu posúdenia vplyvov na životné prostredie je možné tieto opatrenia považovať za dostatočné, pozornosť je predovšetkým potrebné venovať požiadavkám, vyplývajúcich zo stanovísk k oznámeniu o strategickom dokumente, zakomponovaných „v rozsahu hodnotenia“ (týkajú sa predovšetkým vzťahu územného plánu k rešpektovaniu pravdepodobnej environmentálnej záťaže HE(020) Udavské – železničná stanica z dôvodu skladovania a distribúcie palív, k evidovaným svahovým deformáciám, k zónam v území so stredným radónovým rizikám, k pásmam hygienickej ochrany v blízkosti pozemných komunikácií, k mapám povodňového ohrozenia, resp. povodňového rizika).

Konkrétne stanovené preventívne, eliminačné a kompenzačné opatrenia na minimalizáciu vplyvov činností a stavieb podľa návrhu územného plánu obce Kochanovce na životné prostredie budú vymedzené – špecifikované vo vyjadreniach, stanoviskách, rozhodnutiach, povoleniach a súhlasoch dotknutých orgánov štátnej správy, verejnej správy, vydávaných v súlade s aktuálnymi právnymi predpismi zákonodarcu alebo rezortov a v odbornom posudku k strategickému dokumentu podľa azákona č. 24/2006 Z.z.

 Konkrétne opatrenia na vylúčenie alebo zníženie nepriaznivých vplyvov strategického dokumentu sú uvádzané v prílohe posudku: Záverečné stanovisko z posúdenia strategického dokumentu „Územný plán obce Kochanovce“ (návrh), v kap. VI.3. Odporúčania na prepracovanie, dopracovanie, úpravu návrhu strategického dokumentu.

Sú to opatrenia, ktoré je potrebné zakomponovať do územnoplánovacej dokumentácie ako určujúce a zamerané na konkrétne zámery, alebo (v jednom prípade) opatrenie v polohe odporúčania.

Niektoré opatrenia vychádzajú zo stanovísk k správe o hodnotení, ktoré je potrebné primerane akceptovať.

Z dôvodu, že niektoré zámery návrhu územného plánu sa dotýkajú priamo alebo nepriamo chránených území siete NATURA 2000, je nutné (a podložené zákonom) plány, zámery a projekty hodnotiťpodľa článkov 6.3 a 6.4 smernice Rady 92/43/EHS v nadväznosti na implementáciu v našich právnych normách (zákon o ochrane prírody a krajiny č. 543/2002 Z.z., § 26 - § 28 a krajiny a zákon č. 24/2006 Z.z. o posudzovaní vplyvov na životné prostredie v znení neskorších predpisov); tie budú s pravdepodobnosťou rovnajúcou sa istote prechádzať procesom EIA.

Podmienkou záväznosti, resp. realizovateľnosti zámerov, plánov a projektov je v tomto prípade zabezpečenie podrobného posúdenia vo vzťahu k územiam NATURA 2000, ktorého výsledkom bude, žekonečný návrh nebude mať významný negatívny vplyv na územia NATURA 2000! Z toho dôvodu je potom v štádiu prípravy a schvaľovacieho konania ku každému plánu/zámeru potrebné vypracovať„Primerané posúdenie vplyvov plánovaných zásahov na územie NATURA 2000“(podľa Metodiky hodnotenia významnosti vplyvov plánov a projektov na územia sústavy NATURA 2000 v Slovenskej republike; ŠOP SR B.Bystrica, 2014).

Tento postup sa dotýka nasledujúcich plánov/zámerov:

◦ Umiestnenie a vybudovanie sústavy navrhovaných malých vodných nádrží na okraji ÚEV Hubková, tiež sústavy navrhovaných zadržovacích prehrádzok na tokoch v ÚEV s dôrazom na vyriešenie bezbariérovej priechodnosti týchto malých technických diel pre vodné organizmy.

◦ Umiestnenie a spôsoby úpravy navrhovaných cyklotrás v ÚEV Hubková a v zóne prieniku cyklotrás z riešeného katastra do CHVÚ Laborecká vrchovina.

◦ Umiestnenie a spôsob úpravy navrhovaného združeného rekreačného chodníka (cyklotrasa a trasa pre peších) v sprievodnej vegetácii Laborca v ÚEV Stredný tok Laborca, aj s dôrazom na zamedzenie neprípustného potenciálneho využívania inými dopravnými prostriedkami.

Zámery, plány a projekty zasahujúce do území NATURA 2000 alebo do vybraných biotopov európskeho a národného významu - ak to možnosti reálne dovolia - by mali byť riešené variantne za účelom nájsť iné riešenie, prípadne alternatívne tak, aby bol vylúčený ich nepriaznivý vplyv na prírodné prostredie, vrátane ich negatívneho vplyvu na územie NATURA 2000 alebo vybrané biotopy.

Do územnoplánovacej dokumentácie je potrebné zakomponovať opatrenie, v rámci ktorého v procese schvaľovania zámerov a plánov deklarovaných v Územnom pláne obce Bajerovce niektoré plány/zámery (taxatívne vymenované nižšie) situované mimo jednotnej európskej siete chránených území NATURA 2000 budú podliehať potrebnému súhlasu orgánu ochrany prírody podľa § 6 „Ochrana prírodných biotopov“, resp. potrebnému vyjadreniu orgánu ochrany prírody podľa § 9 zákona č. 543/2002 Z.z. o ochrane prírody a krajiny v znení neskorších predpisov.

Tento postup sa predovšetkým týka nasledujúcich plánov a zámerov:

◦ Výstavba oddychovej zóny pri Laborci - s dôrazom k vplyvom na ÚEV Stredný tok Laborca

◦ Výstavba oddychovej zóny Ovše - s dôrazom k vplyvom na ÚEV Hubková

◦ Výstavba športového areálu pri železničnej stanici Udavské (Bike park, rekreačný rybník) –

 s dôrazom k vplyvom na ÚEV Stredný tok Laborca a k evidovanej environmentálnej záťaži

 „HE(020) Udavské – železničná stanica“

◦ Vybudovanie cyklistických trás (ostatných v návrhu územného plánu, mimo cyklotrás

 v územiach NATURA 2000)

◦ Výstavba účelových ciest v extraviláne (mimo plánovaného budúceho zastavaného úzmia)

◦ Výstavba protipovodňových prehrádzok na miestnych malých tokoch (mimo „naturovských

 území“) s dôrazom na vyriešenie bezbariérovej priechodnosti pre vodné organizmy

◦ Výstavba protipovodňovej hrádze pozdĺž riek Laborec a Udava

 Špecificky do územnoplánovacej dokumentácie je nutné (z dôvodu priechodnosti hydrických biokoridorov) zakomponovať požiadavku, že objekty vodozádržných úprav na tokoch (prehrádzky, malé vodné nádrže, poldre) musia byť volené (projektované) vo forme a tvare, ktoré nebudú pre vodné organizmy (nielen ryby, ale aj pre ostatné skupiny predovšetkým drobných vodných živočíchov) pôsobiť ako neprekonateľná bariéra.

 Takisto špecificky v územnoplánovacej dokumentácii je z preventívnych dôvodov potrebné zakomponovať upozornenie týkajúce sa výstavby a prevádzkovania rekreačných turistických peších trás a cyklotrás, že niektoré pešie trasy a cyklotrasy kvôli hniezdeniu „extrémne“ významných druhov avifauny v ÚEV Stredný tok Laborca, prípadne v ÚEV Hubková a v kontakte s CHVÚ Laborecká vrchovina (mimo riešeného kat.územia) bude potrebné v závislosti od aktuálneho stavu operatívne na potrebný čas zneprístupniť a vyradiť z prevádzky.

 Z dôvodu, že pri realizácii plánov, zámerov a projektov vyplývajúcich z územného plánu spojených zo zásahmi do pôdneho horizontu alebo horninového prostredia, alebo do pôvodnej rastlinnej štruktúry sa do prostredia dostávajú nežiaduce a nepôvodné invázne druhy rastlín, je už všeobecne potrebné dbať na včasné, účinné a odborné odstraňovanie nepôvodných invadujúcich druhov rastlín.

.

**C.I. Návrh záverečného stanoviska (v prílohe)**

**D.I. Spracovateľ posudku**

Odborný posudok k strategickému dokumentu Územný plán obce Kochanovce (návrh), k správe o hodnotení strategického dokumentu a návrh záverečného stanoviska podľa §§ 13 a 14 zákona č. 24/2006 Z.z. o posudzovaní vplyvov na životné prostredie a doplnení niektorých zákonov v znení neskorších predpisov, na základe určenia za spracovateľa odborného posudku Okresným úradom Humenné, odborom starostlivosti o životné prostredie č. OU-HE-OSZP2018/007028-028-SL z 21.augusta 2018 vypracoval:

**Mgr. Marián Buday**

Exnárova 14, 080 01 Prešov

Tel.: 0904 416 468

e-mail: marian.buday46@gmail.com,

držiteľ osvedčenia MŽP SR o odbornej spôsobilosti na účely posudzovania vplyvov na životné prostredie podľa § 61 ods.8 zákona č. 24/2006 Z.z. z 29.marca 2010, č. 512/2010/OHPV v odbore 2y ochrana prírody, v oblasti 3o územný rozvoj a územné plánovanie podľa § 1 vyhlášky MŽP SR č. 113/2006 Z.z.

a

zapísaný 25.januára 2008 a 8.marca 2018 opätovne zapísaný pod č. F-63/2008 ako fyzická osoba v zozname MŽP SR odborne spôsobilých osôb podľa § 55 zákona č. 543/2002 Z.z. o ochrane prírody a krajiny pre vyhotovovanie dokumentácie ochrany prírody a krajiny.